## La Generalitat i Ecovidrio gestionen el reciclatge de més de 23.000 tones d’envasos de vidre durant un any en la Comunitat Valenciana

*** Cada ciutadà va depositar 17,9 quilos d’envasos de vidre en el contenidor verd, l’equivalent a 61 envasos de vidre per persona
* El director general de Qualitat i Educació Ambiental subratlla que “s’han d’aplicar noves estratègies per a complir els objectius que ens marca la legislació i fomentar el reciclatge”**

La Generalitat, en col·laboració amb Ecovidrio, han gestionat el reciclatge de 23.276 tones d’envasos de vidre durant un any en la Comunitat Valenciana, a través de les plantes de residus urbans, reintegrant-les així en el cicle productiu per a evitar que acaben en abocadors.

Esta xifra global es complementa amb la quantitat d’envasos depositats en el contenidor verd. D’esta manera, en 2024 cada ciutadà va depositar 17,9 quilos d’envasos de vidre, l’equivalent a 61 envasos de vidre per persona.

Per províncies, Alacant va registrar un creixement del 4,1 % i lidera l’aportació ciutadana a la recollida selectiva d’envasos de vidre en la Comunitat Valenciana amb 23,3 quilos per habitant, seguida de València amb 14,2 quilos i Castelló amb 12,9.

Com ha destacat el director general de Qualitat i Educació Ambiental, Jorge Blanco, “la col·laboració de la Generalitat amb Ecovidrio és fonamental per a poder gestionar sobre el terreny la recollida selectiva i donar resposta a la sostenibilitat dels envasos de vidre des de l’origen”.

Recentment, s’ha celebrat la primera jornada dedicada a la busca d’idees per a la millora de la taxa de reciclatge d’envasos de vidre en la Comunitat Valenciana, en la qual ha participat Jorge Blanco. “Esta tècnica de treball col·lectiu perseguix la generació de solucions innovadores a partir del coneixement combinat de tots els agents implicats en la cadena”, ha explicat el director general.

De la trobada es desprenen algunes conclusions, com la necessitat que tots els agents es responsabilitzen en el reciclatge, el reforç de les infraestructures per a la separació en origen, tant per al ciutadà com l’específica per a l’hostaleria i, també, la importància de posar en marxa noves formes d’informació i mobilització.

Per al director general de Qualitat i Educació Ambiental “este taller ens ha permés representar tota la cadena de gestió de vidre, des de la ciutadania, empreses de recollida, reciclatge i recuperació, ajuntaments, diputacions i consorcis”.

En esta línia, la trobada “ha servit per a posar en comú idees i poder aplicar noves estratègies que ens permeten complir amb els objectius que marca la legislació i fomentar el reciclatge”, ha afegit Blanco.

Per la seua banda, el subdirector de Gerències Zona Est d’Ecovidrio, Roberto Fuentes, ha apuntat que la Comunitat Valenciana “ha d’aconseguir una taxa de reciclatge del 75 % l’any 2030, una meta que només es pot aconseguir prenent el camí de la corresponsabilitat de tots els agents que estem implicats en este procés”.

Fecha: 01/05/2025